Hemsereka HDPyî ya Dêrsimî Ozleme Toprak da zanayene ke seba ke endamê Rêxistina AKPyî ya Xozatî Erdal Balikî ci aye rê gefî wend û îftîra pê kerd aye gerreyê ey kerdo.
Ozleme Toprak ÎHD de kombîyayîşêkê çapemenîye kerd û vat: ''Ez qerqilîyena ke no şexs do zerar bido mi û keyeyê mi. No kesayet mi rê îftîra keno. Ganî serdozgerîye biewna qeydanê telefonî û îfadeyê nê şexsî bigêra.''
Toprake ard ziwan ke Balikî ci rê 17ê gulane de telefon kerd û vat: ''Ti terorîsta PKKyî ya, şima terorîst ê. Birayê to yo ke zîndan de yo zî terorîst o. Eke ez biwaza gerrayê to kena, ez eşkena to bierza zîndanî. '' Dima ke Topreke Balikî rê vat ke a do gerrayê ey bikera Balikî vat: ''Ez endamê AKPyî ya. AKP paştê mi gêno, walîtîye mi pawena, leşkerîye îxale dana mi, qanûn ê min o, dewlete yê min a. Ez eşkena vera şima her çî bikera.''
Serekê ÎHDyî yê Dêrsimî Gurbuz Solmazî zî îfade kerd ke na eşkerayîye gerrayê sûcî ya û venga dozgeran da ke têbigêrê.
